**Dôvodová správa**

**Všeobecná časť**

Prijatím nového zákona č. 55/2017 Z. z. o štátnej službe a o zmene a doplnení niektorých zákonov (ďalej len „zákon o štátnej službe“) dôjde k zrušeniu zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon č. 400/2009 Z. z.“) a všetkých právnych predpisov vydaných na základe jeho splnomocňovacích ustanovení. V tejto súvislosti je potrebné vydať v zmysle splnomocňovacích ustanovení zákona o štátnej službe nové právne predpisy, medzi ktoré patrí aj nariadenie vlády Slovenskej republiky, ktorým sa ustanovujú štátnozamestnanecké miesta, na ktorých môže štátnu službu vykonávať len štátny občan Slovenskej republiky (ďalej len „nariadenie vlády“).

Podľa § 3 ods. 2 zákona o štátnej službe vláda Slovenskej republiky ustanoví nariadením štátnozamestnanecké miesta, na ktorých môže štátnu službu vykonávať len štátny občan Slovenskej republiky.

Účelom navrhovanej právnej úpravy je ustanoviť odbory štátnej služby, služobné úrady a štátnozamestnanecké miesta, na ktorých môže štátnu službu vykonávať len štátny občan Slovenskej republiky. Článok 45 Zmluvy o fungovaní Európskej únie zaručuje voľný pohyb pracovníkov ako jednu zo základných slobôd Európskej únie. Ustanovenie podmienky štátneho občianstva je prípustné v súlade s čl. 45 ods. 4 Zmluvy o fungovaní Európskej únie, podľa ktorého sa ustanovenia o slobode pohybu pracovníkov nevzťahujú na zamestnávanie v štátnej službe alebo verejnej službe. Toto ustanovenie Zmluvy o fungovaní Európskej únie je potrebné vykladať s prihliadnutím na judikatúru Súdneho dvora EÚ. Ako vyplýva z  rozhodnutí Súdneho dvora EÚ, napr. vo veci C 66/85 Deborah Lawrie-Blum proti spolkovej krajine Bádensko -Wiirttembersk alebo C-4/91 Annegret Bleis proti Ministére de l´Education Nationale a ďalších, na zamestnanie sa vzťahuje výhrada čl. 45 ods. 4 Zmluvy o fungovaní Európskej únie len vtedy, ak zahŕňa výkon právomocí zverených verejným právom a prispieva k ochrane všeobecných záujmov štátu. Predložený návrh nariadenia vlády v súlade s uvedeným ustanovuje vymedzenie miest, na ktorých môže štátnu službu vykonávať len štátny občan Slovenskej republiky. V zásade ide o rovnakú úpravu, ktorá bola doposiaľ obsiahnutá v nariadení vlády Slovenskej republiky č. 411/2009 Z. z., ktorým sa ustanovujú štátnozamestnanecké miesta, na ktorých môže štátnu službu vykonávať len občan Slovenskej republiky vydaným podľa § 3 ods. 3 zákona č. 400/2009 Z. z.

Návrh nariadenia vlády nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, a ani vplyvy na služby verejnej správy pre občana.

Predkladaný návrh nariadenia vlády je v súlade s Ústavou Slovenskej republiky, s ústavnými zákonmi, nálezmi ústavného súdu, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.